鋤藥詠
作者：錢起
朝代：唐

paragraphs: 蒔藥穿林復在巘，濃香秀色深能淺。
雲氣垂來裛露偏，松陰占處知春晚。
拂曙殘鶯百囀催，縈泉帶石幾花開。
不隨飛鳥緣枝去，如笑幽人出谷來。
對之不覺忘疎嬾，廢卷荷鋤嫌日短。
豈無萱草樹堦墀，惜爾幽芳世所遺。
但使芝蘭出蕭艾，不辭手足皆胼胝。
寧學陶潛空嗜酒，頹齡捨此事東菑。